**Novi Jaguar XE – športna limuzina**

**NA KRATKO**

* Novi Jaguar XE: avto po voznikovi izbiri v globalnem segmentu srednje velikih limuzin
* Samonosna karoserija z intenzivno uporabo aluminija – prva v tem razredu
* Dinamično oblikovanje, klasična drža vozila s pogonom na zadnji kolesi
* Najmanjša, najlažja in najbolj toga Jaguarjeva limuzina
* Najbolj aerodinamični Jaguar doslej: količnik zračnega upora Cd 0,26
* Izjemno učinkovit 2,0-litrski dizelski motor Ingenium: 163 KM; 3,8 l/100 km, 99 g/km CO2
* 3,0-litrski V6 Supercharged: 340 KM; 0–100 km/h: 5,1 s
* Šeststopenjski ročni in osemstopenjski samodejni menjalnik
* Električni servovolan zagotavlja izjemno odzivnost in zmanjšanje izpustov CO2 do tri odstotke
* Intuitivni sistem za informacije in razvedrilo z 8'' zaslonom na dotik
* Svetovna premiera Jaguarjevega nadzora vožnje na vseh podlagah: revolucionarni sistem, ki zagotavlja maksimalen oprijem pri počasni vožnji v zahtevnih pogojih
* Jaguarjevi izbirni vozni programi: ekološki, običajni, zimski in dinamični
* Tehnologija stereo kamer omogoča samodejno zaviranje v sili, opozarjanje na nenamerno menjavo smernega pasu in samodejni preklop med dolgima in zasenčenima žarometoma
* Lasersko projiciranje na vetrobransko steklo poskrbi za izjemno kontrastno barvno sliko
* Aktivni pokrov motornega prostora zagotavlja večjo zaščito pešcev

**POVZETEK**

**Jaguar XE na novo definira zasnovo športne limuzine in bo avto po izbiri voznika v tem razredu. Lahka konstrukcija, aerodinamično oblikovanje, razkošna notranjost izjemna vožnja in vodenje so uresničenje vizije, ki jo je zapisal ustanovitelj Jaguarja, sir William Lyons: 'Od vseh stvari, kar jih bo človek kdaj ustvaril, je avto najbližji živemu bitju.'**

XE z zadnjim pogonom je edino vozilo v svojem razredu s samonosno karoserijo, pretežno izdelano iz aluminija. Ta ekstremno čvrsta, a lahka struktura tvori skupaj s sprednjim vzmetenjem z dvojnim prečnim vodilom in zadnjo osjo z integralnim členom temelj inovativne dinamike Jaguarja XE, ki postavlja nova merila.

Jaguarjevo strokovno znanje in v svetovnem merilu vodilna vloga pri izdelavi vozil iz aluminija omogočata izjemno varčno porabo goriva in majhne izpuste: z novimi dizelskimi motorjih Ingenium lahko XE doseže porabo samo 3,8 l/100 km in izpuste CO2 99 g/km – to je najučinkovitejši Jaguar doslej.

XE S, ki ga poganja 3,0-litrski bencinski motor V6 s tlačnim polnjenjem (supercharged) iz cenjenega Jaguarja F-TYPE, pospeši od 0 do 100 km/h v samo 5,1 sekunde.

**"Vozne lastnosti Jaguarja XE povsem izpolnijo obete zapeljivega videza, privlačnost, ki nagovarja čustva, pa dopolnjuje vrhunski pristop k zagotavljanju učinkovitosti – od aerodinamike do napredne družine motorjev Ingenium."**

Kevin Stride, direktor linije modelov Jaguar XE

Pretežno iz aluminija izdelani Jaguar XE je prvi model, razvit z novo modularno arhitekturo vozila, ki jo je razvila družba Jaguar Land Rover. Dolga medosna razdalja –2835 mm – in nizek položaj sedenja omogočata popolna sorazmerja in aerodinamičen profil vozila.

Kabina navdušuje z izjemnim udobjem in prostornostjo. Izbrani materiali in okrasni elementi v povezavi z Jaguarjevo odlično izdelavo poskrbijo, da notranjost nima para v tem segmentu. Jaguarjev nov sistem za informacije in razvedrilo je postavljen v ospredje: z inovativnim 8'' zaslonom na dotik omogoča hiter in intuitiven dostop do vseh možnosti in funkcij.

XE je na voljo z nekaterimi najnaprednejšimi sistemi za pomoč vozniku. Nadzor vožnje na vseh podlagah (ASPC), ki je plod razvoja in več desetletij izkušenj družbe Jaguar Land Rover s sistemi za oprijem pri terenski vožnji, lahko v nekaj sekundah elektronsko izboljša prenos moči na podlago in je idealen za uporabo pri slabšem oprijemu, npr. na zasneženih cestah.

Tehnologija laserske projekcije zagotavlja ostre in izjemno kontrastne barvne grafične upodobitve podatkov (kot so hitrost vozila in navigacijski podatki) s projekcijskim zaslonom (Head-Up Display, HUD), uporabljeni modul pa je manjši in skoraj za tretjino lažji od drugih podobnih sistemov ter celo pri neposrednih sončnih žarkih ohrani jasno preglednost.

Stereo kamera, vgrajena za vetrobranskim steklom, Jaguarju XE omogoča 3D pregled nad cesto pred vozilom: te izjemno natančne podatke nato uporabljajo različne funkcije, vključno s samodejnim zaviranjem pri nizkih hitrostih in sistemom za opozarjanje na zapuščanje smernega pasu.

XE je najbolj toga in najbolj aerodinamična Jaguarjeva limuzina, kar so jih izdelali doslej. Obenem je to prvi Jaguar, ki je opremljen z električnim servovolanom, nastavljenim za zagotavljanje izjemne odzivnosti in občutka ob znatno manjši porabi energije od klasičnih hidravličnih sistemov. XE odlikujejo tudi najnižji stroški lastništva in največja prijaznost do okolja med vsemi Jaguarjevimi modeli.

Proizvodnja pretežno iz aluminija izdelanega Jaguarja XE poteka v povsem novem obratu družbe Jaguar Land Rover v sklopu tovarne v Solihullu. XE dopolnjuje paleto Jaguarjevih limuzin, v kateri sta tudi modela XF in XJ.

**RAZLIČICE MODELA XE**

**XE s celotno paleto različic poskrbi za vse okuse in izpolni vse zahteve – od razkošja do izjemne zmogljivosti**

**Športne limuzine za vsakega voznika**

Vsak XE je zasnovan tako, da poskrbi za vrhunsko kombinacijo odzivnosti krmiljenja, udobja pri vožnji, prefinjenosti in zmogljivosti. Vse te značilnosti dopolnjujejo aerodinamično oblikovano zunanjost s popolno sorazmernostjo ter vrhunske materiale in izjemno pozornost do podrobnosti v notranjosti.

**XE je na voljo v različicah Pure, R-Sport, S, Prestige in Portfolio, ki se med sabo razlikujejo v prefinjeno izbranih poudarkih.**

**OBLIKOVANJE**

**Novi XE je najbolj napredna športna limuzina, kar jih je Jaguar izdelal doslej. Obenem je takoj prepoznaven kot Jaguar, saj karoserija iz aluminija upošteva temeljna načela popolne sorazmernosti in aerodinamične učinkovitosti. Novi XE z videzom in občutkom navduši bolj od vseh vozil v svojem razredu.**

**Čistost in namen: oblika in funkcionalnost brez kompromisov**

Jaguar je že dolgo med vodilnimi na področju inovacij. Kako si predstavlja športno limuzino, je predstavil z legendarnim modelom Mk II, ki je športno zmogljivost in dinamičnost vtkal v elegantno karoserijo s štirimi vrati. Novi XE gradi na tej edinstveni dediščini in z izbranimi linijami pregibov, ostrimi polmeri in popolno izvedbo površin dokazuje Jaguarjevo vrhunsko obvladovanje izdelave lahkih konstrukcij.

XE je edini avto v svojem razredu s samonosno karoserijo, izdelano pretežno iz aluminija, razvijali pa so ga vzporedno z Jaguarjevo lahko modularno arhitekturo vozila. Ta povsem nova arhitektura, ki bo predstavljala hrbtenico številnih prihodnjih Jaguarjevih modelov, znamki odpira povsem nove oblikovalske možnosti.

**"Čudovita sorazmerja in dinamičen, vznemirljivo oster občutek predstavljajo bistvo Jaguarjevega oblikovanja. Želeli smo ustvariti izrazit občutek gibanja, zato ima XE brezkompromisno dinamičen in odločen videz. Zunanje poteze z usklajenimi razmerji in nizko lego kupeja dopolnjuje učinkovita celotna podoba, ki v hipu prepriča, da je pred nami pravi Jaguar."**

Ian Callum, direktor oblikovanja pri Jaguarju

Izrazito izklesan pokrov motornega prostora z napetim, mišičastim videzom je dokaz Jaguarjevega obvladovanja dela z aluminijem. Izjemno strmo vetrobransko steklo in dviganje bočne linije pod okni poudarita aerodinamičen profil kupeja in občutek gibanja.

Značilne dnevne luči v obliki črke J so še ena od takoj prepoznavnih Jaguarjevih oblikovnih potez. Vodoravna črta, ki seka krog zadnjih luči je povzeta po legendarnem Jaguarju E-type.

**Gladko napredovanje: aerodinamično oblikovanje, majhen zračni upor**

Jaguar ima bogato zgodovino oblikovanja osupljivih in obenem izjemno aerodinamičnih modelov. Novi XE nadaljuje tradicijo brezkompromisnega sozvočja oblike in uporabnosti: odlikuje ga najmanjši zračni upor med doslej izdelanimi Jaguarji – Cd 0,26. Ta dosežek je rezultat kombinacije več kot 1200 simulacij z računalniško dinamiko tekočin (CFD) in več kot osem milijonov ur procesorskega časa.

Aerodinamično obliko karoserije z majhnim zračnim uporom dopolnjujejo podrobnosti, ki poskrbijo za dodatno izboljšanje. Med inovacijami so tudi kanali v sprednjem odbijaču, ki za zmanjšanje upora laminarni zračni tok usmerijo čez površino sprednjih koles. Lahke ploskve pod podvozjem tečejo vse do zadnjega glušnika in ustvarijo skoraj popolnoma gladko površino, ki prav tako znatno zmanjša zračni upor.

**Notranjost: prostorna in razkošna**

Pričakovanja, ki jih vzbuja čudovita zunanjost Jaguarja XE, so izpolnjena in celo presežena v notranjosti vozila. Prostorna kabina voznika in sovoznika obda z globoko sredinsko konzolo, ki ustvari občutek letalskega kokpita. 8'' zaslon na dotik novega sistema za informacije in razvedrilo ima osrednjo vlogo med blagimi oblinami armaturne plošče. Pri modelih s samodejnim menjalnikom se edinstveni Jaguarjev vrtljivi gumb dvigne iz sredinske konzole – XE oživi.

Sprednja sedeža z odličnim oprijemom sta postavljena nizko in omogočata vozni položaj športnega avtomobila, razvajata pa lahko tudi z ogrevanjem in hlajenjem ter električnim nastavljanjem v največ 14 smereh. Tudi zadnji sedeži so lahko ogrevani, prvič pri Jaguarju pa so lahko tudi deljivi v razmerju 40:20:40 in opremljeni z loputo za prevoz daljših predmetov.

XE dokazuje, da se aerodinamično oblikovana zunanjost in prostorna notranjost ne izključujeta. Vsem potnikom je na voljo obilo prostora za glavo in noge, globoki izrezi na hrbtiščih naslonjal pa zagotavljajo še več prostora za potnike v zadnjem delu Jaguarja XE.

Tehnično dovršene tkanine, drobnozrnato usnje in kontrastni dvojni šivi poskrbijo za občutek vrhunske kakovosti. Črni okrasni elementi s površino z visokim sijajem, strukturirani aluminij, sodobni furnirji in ogljikova vlakna poskrbijo za dodaten poudarek in razkošje ročne izdelave.

**STRUKTURA KAROSERIJE**

**Jaguar ima več izkušenj z uporabo konstrukcij iz aluminija od drugih izdelovalcev, to pa je omogočilo tudi razvoj revolucionarne strukture karoserije novega Jaguarja XE. Edini v tem razredu je izdelan s samonosno pretežno aluminijasto karoserijo.**

**"Več kot 75 % karoserije Jaguarja XE je iz aluminija, kar znatno presega vsa vozila v tem razredu. Struktura karoserije je izjemno lahka, obenem pa z ekstremno vzvojno togostjo zagotavlja nezmanjšano raven varnosti in prefinjenosti brez kompromisov pri oblikovanju."**

Dr. Mark White, glavni tehnični specialist za tehnologije lahkih vozil pri Jaguarju

**Zlitina iz recikliranega aluminija: prva na svetu**

Trajnost je še ena pomembna zgodba družbe Jaguar Land Rover. Novi XE je prvi na svetu, za katerega so uporabili izjemno čvrsto aluminijevo zlitino – RC5754 –, ki je pretežno izdelana iz recikliranega materiala. Zlitina, ki je rezultat večletnih raziskav, vsebuje le manjšo količino primarnega materiala, ta pa je potreben za doseganje želenih mehanskih lastnosti.

**PODVOZJE**

**Jaguarjeve limuzine so vedno slovele po izjemni kombinaciji neverjetno udobne vožnje in vrhunske vozne dinamike. S sprednjim vzmetenjem z dvojnim prečnim vodilom, zadnjim vzmetenjem z integralnim členom in prvo uporabo električnega servovolana v Jaguarju bo novi XE zagotovil še višjo raven. Cilj razvoja je bil ustvariti med vozniki najbolj zaželen avto v tem segmentu.**

**"Jaguarji so vedno sloveli po ravnovesju med natančnim vodenjem in odlično vožnjo. XE predstavlja vrhunec vsega, kar smo se v podjetju naučili v vseh letih obstoja, in zagotavlja kombinacijo prožne vožnje in izrazitega vodenja, ki presega druga vozila v segmentu."**

Mike Cross, glavni inženir integritete vozil pri Jaguarju

**POGONSKI SKLOP**

**Za pogon XE-ja je na voljo paleta štiri- in šestvaljnih bencinskih in dizelskih motorjev, ki navdušujejo s sozvočjem zmogljivosti, prefinjenosti in učinkovitosti – od izpustov CO2 99 g/km do največje hitrosti 250 km/h. Za vse motorje so značilni direktno vbrizgavanje goriva, variabilno krmiljenje ventilov in tlačno polnjenje za čisto in tiho zgorevanje ter izjemno odzivnost ob dodajanju plina. Za dodaten prihranek goriva poskrbita tudi inteligentni sistem stop-start in pametno regenerativno polnjenje. 6-stopenjski ročni ali 8-stopenjski samodejni menjalnik z uglajenim prestavljanjem prenaša moč motorja zadnjemu kolesnemu paru.**

**Uglajeni, prefinjeni in učinkoviti**

Novi XE v Jaguarjevo konjenico uvaja tudi povsem novo družino motorjev – Ingenium. Ta napredna modularna zasnova bo na voljo v bencinskih in dizelskih različicah, razvili pa so jo povsem na novo za kar največjo zmogljivost, učinkovitost in prefinjenost brez kompromisov.

Prvi motor Ingenium v Jaguarju XE je 2,0-litrski dizel, ki je na voljo v dveh različicah glede na moč in navor: 163 KM/380 Nm in 180 KM/430 Nm. XE z različico motorja s 163 KM je najučinkovitejši Jaguar doslej, saj znaša poraba goriva pri evropskem kombiniranem ciklu samo 3,8 l/100 km, izpusti CO2 pa 99 g/km.

**"Novo generacijo dizelskih motorjev Ingenium smo v celoti zasnovali in izdelali 'doma' – v naši novi tovarni motorjev v Wolverhamptonu. Izpustili nismo nobene priložnosti za zagotovitev tehnično vrhunskih naprednih lastnosti, ki omogočajo doseganje najvišje ravni varčnosti, zmogljivosti in prefinjenosti."**

Ron Lee, glavni inženir skupine za pogonske sklope pri Jaguarju

**Štirivaljni bencinski motorji združujejo zmogljivost in varčnost**

Prvi v paleti bencinskih motorjev je 2,0-litrski štirivaljnik s turbopolnilnikom in direktnim vbrizgavanjem goriva, ki je bil prvič na voljo z limuzinama Jaguar XF in XJ. Ta prefinjeni, lahki motor je za uporabo v novem Jaguarju XE dodatno izpopolnjen in je na voljo v dveh različicah: z 200 KM/280 Nm in 240 KM/340 Nm.

**V6 Supercharged: izjemna zaloga moči**

Za uporabnike, ki zahtevajo vrhunsko zmogljivost in osupljiv zvok motorja od prostega teka do rdečega območja na števcu, je na voljo XE S, ki ga poganja prav tak 3,0-litrski motor V6 Supercharged kot lahkega športnega Jaguarja F-TYPE. Ta v celoti iz aluminija izdelan motor uporablja modularno zasnovo, ki temeljno arhitekturo, vključno s kotom 90° med valji, povzema po Jaguarjevem cenjenem motorju 5.0 V8.

Gred za uravnoteženje sil zagotavlja, da motor V6 dosega raven prefinjenosti večjega agregata, širok V pa zagotavlja prostor za mehansko gnani polnilnik tipa Roots z dvojno turbino. Z močjo 340 KM in navorom 450 Nm ta motor poskrbi, da XE S resnično navduši z izjemnim pospeškom, voznimi lastnostmi in zmogljivostjo: od 0 do 100 km/h pospeši v 5,1 sekunde, največja hitrost pa je elektronsko omejena na 250 km/h.

**Napredni sistemi za pomoč vozniku**

**Jaguar je razvil številne tehnologije, ki poskrbijo, da je vožnja varnejša, bolj sproščena in polna užitka. Od sistema za izboljšanje oprijema pri manjših hitrostih v zahtevnih pogojih do pametnih zavornih sistemov, ki s stereo kamero spremljajo cesto in promet pred vozilom – XE je inteligentna izbira v segmentu srednje velikih limuzin.**

**Boljši prenos moči: nadzor vožnje na vseh podlagah**

Novi XE v globalnem merilu premierno uvaja nadzor vožnje na vseh podlagah (ASPC). Ta edinstveni sistem za uravnavanje prenosa moči na cestišče je podoben tempomatu za manjše hitrosti, XE pa je z njim v vseh vremenskih razmerah veliko zmogljivejši od drugih vozil z zadnjim pogonom v segmentu.

**Laserska projekcija na vetrobransko steklo: informacije prav tam, kjer jih potrebujete**

XE je prvi Jaguar, ki je na voljo s pomembno novo pridobitvijo v avtomobilski panogi – laserskim projekcijskim zaslonom (HUD). Sistem, ki je manjši in za skoraj tretjino lažji od običajnih sistemov TFT, projicira izjemno kontrastne barvne grafične prikaze neposredno v voznikovem zornem kotu.

**Za boljšo preglednost: tehnologija s stereo kamero**

Novi XE je eno prvih vozil v segmentu, ki je na voljo s stereo kamero. Najsodobnejše tipalo zagotavlja 3D prikaz ceste pred vozilom in je ključnega pomena za sistem samodejnega zaviranja pri nizkih hitrostih (AEB) in za prepoznavanje prometnih znakov.

**Vse pod nadzorom: nadzor mrtvih kotov z zaznavanjem hitro bližajočih se vozil**

Novi XE je lahko opremljen tudi s sistemom za nadzor območja za vozilom, ki poskrbi za varnejše prehitevanje in menjavo voznega pasu. Radarska tipala srednjega območja s frekvenco 24 GHz zaznavajo vozila, ki se hitro bližajo od zadaj: utripajoča lučka v ogledalu opozori voznika na morebitno nevarnost. Ko vozilo vstopi v mrtvi kot, lučka sveti neprekinjeno.

**Bočno in prečno parkiranje je lahko zelo preprosto**

Novi XE je lahko opremljen z dvema polavtomatskima funkcijama za pomoč pri parkiranju, ki namesto voznika opravita najzahtevnejše delo. Ultrazvočna tipala izmerijo prostor in če ta ustreza, se lahko vozilo samodejno usmeri vanj tako pri bočnem kot pri prečnem parkiranju – voznik poskrbi le za upravljanje vozila s stopalko za zavore in plin. Funkcija za zapuščanje bočnega parkirnega mesta vozniku Jaguarja XE pomaga pri ponovnem vključevanju v promet.

S sistemom za zaznavanje prečnega prometa za vozilom je lahko vzvratna vožnja iz parkirnega mesta še varnejša. Tipala, ki jih uporablja tudi sistem za nadzor mrtvih kotov, zaznajo bližajoče se vozilo, čeprav ga voznik morda ne vidi, in vključijo opozorilo.

**Odličen zvok: vrhunski zvočni sistem Meridian**

Za voznike, ki se želijo prepustiti glasbi, novi XE v segment uvaja avdio tehnologijo podjetja Meridian. Najnovejši izdelek dolgoletnega partnerstva med Jaguarjem in avdiofilskimi mojstri britanskega podjetja Meridian je sistem z 11 zvočniki, ki vključuje zmogljiv basovski zvočnik, razvili pa so ga posebej za Jaguarja XE. Edinstveni algoritmi jamčijo najboljšo možno kakovost predvajanja zvoka in prilagajajo zvočno izkušnjo akustiki notranjosti vozila. S takšnim naprednim glasbenim in razvedrilno-informacijskim sistemom Jaguar XE postavlja visoka merila v svojem razredu tudi pri izjemni kakovosti zagotavljanja razvedrila za voznika in sopotnike, ki jih bo težko preseči.